钦定古今图书集成/明伦汇编/宫闱典/第011卷 > 北魏
## 钦定古今图书集成/明伦汇编/宫闱典/第011卷 > 北魏

### 献文帝皇兴五年册命皇太子为皇帝群臣上尊号曰太上皇帝

按《魏书献文帝本纪》：皇兴五年六月，行幸河西。秋七
月，遂至阴山。八月丁亥，车驾还宫。帝雅薄时务，常有
遗世之心，欲禅位于叔父京兆王子推，语在《任城王
云传》。群臣固请，帝乃止。丙午，册命太子曰：“昔尧舜之
禅天下也，皆由其子不肖。若丹朱、商均能负荷者，岂
搜扬侧陋而授之哉！尔虽冲弱，有君人之表，必能恢
隆王道，以济兆民。今使太保、建安王陆馛、太尉源贺
持节奉皇帝玺绶致位于尔躬，其践昇帝位，克广洪
业，以光祖宗之烈，使朕优游履道，颐神养性，可不善
欤！”丁未，诏曰：“朕承洪业，运属太平，淮岱率从，四海清
晏。是以希心太古，志存澹泊。躬览万务，则损颐神之
和；一日或旷，政有淹滞之失。但子有天下，归尊于父；
父有天下，传之于子。今稽协灵运，考会群心，爰命储
宫，践昇大位。朕方优游恭己，栖心浩然，社稷乂安，克
广其业，不亦善乎！百官有司，其祗奉嗣子，以答天休。
宣布宇内，咸使闻悉。”于是群公奏曰：“昔三皇之世，澹
泊无为，故称皇。是以汉高祖既称皇帝，尊其父为太
上皇，明不统天下。今皇帝幼冲，万机大政，犹宜陛下
总之。谨上尊号太上皇帝。”乃从之。己酉，太上皇帝徙
御崇光宫，彩椽不斲，土阶而已，国之大事咸以闻。

### 孝文帝延兴二年太上皇诏诸将袭击蠕蠕帝每月一朝崇光宫

按《魏书孝文帝本纪》：“延兴二年二月，蠕蠕犯塞，太上皇帝次于北郊，诏诸将讨之，虏遁走，其别帅阿大千
率千馀落来降。东部敕勒叛奔蠕蠕，太上皇帝追之，
至石碛，不及而还。壬子，高丽国遣使朝贡。三月，太上
皇帝至自北讨。冬十月，蠕蠕犯塞，及于五原。十有一
月，太上皇帝亲讨之，将度漠袭击蠕蠕，闻军至，大惧”，
北走数千里。以穷寇远遁不可追，乃止。帝每月一朝
崇光宫。

延兴三年改崇光为“宁光宫”太上皇帝归自北讨寻
复南巡。

按《魏书孝文帝本纪》：延兴三年：“春正月丁亥，改崇光
宫为宁光宫。戊戌，太上皇帝还至云中。二月戊午，太
上皇帝至自北讨，饮至策勋，告于宗庙。死王事者复
其家。秋八月庚申，帝从太上皇帝幸河西，拾寅谢罪
请降，许之。冬十月，太上皇帝亲将南讨，诏州郡之民，
十丁取一，以充行户，收租五十石，以备军粮。十一月”
癸巳太上皇帝南巡至于怀州所过问民疾苦赐高
年孝悌力田布帛。

延兴四年二月甲辰太上皇帝至自南巡。

按：《魏书孝文帝本纪》云云。

延兴五年冬十月太上皇帝大阅于北郊。

按：《魏书孝文帝本纪》云云。

### 承明元年太上皇帝崩

按：《魏书孝文帝本纪》云云。